recursal/SuperWikiNEXT-32B huggingface dataset:
Die Royal Shakespeare Theatre in Stratford-upon-Avon, 2011.
Die **Royal Shakespeare Company** **(RSC)** is 'n vooraanstaande Britse teatergeselskap wat werksaam is in William Shakespeare se geboortedorp, Stratford-upon-Avon. Met nagenoeg 700 werknemers bring hierdie geselskap ongeveer 20 produksies elke jaar op die planke, nie alleenlik in hulle tuisdorp nie, maar ook op toer in plekke soos Londen en Newcastle. Die RSC lewer hoofsaaklik uitvoerings van toneelstukke deur Shakespeare en sy tydgenote, maar is ook betrokke by die uitvoering van meer moderne teaterstukke, soos dié van Harold Pinter, Tom Stoppard, Eugene O'Neill, Arthur Miller en Claude-Michel Schoenberg. Daarbenewens werk hulle ook aktief aan opvoedingsprojekte wat daarop mik om 'n liefde vir Shakespeare by onderwysers en jong leerders te kweek. Een voorbeeld hiervan is die 2008 manifes 'Stand Up for Shakespeare', wat 'n veldtog geloods het om jongmense aan Shakespeare se toneelstukke in die konteks van lewende teater-uitvoerings bloot te stel.

Die RSC is formeel gestig op 20 Maart 1961, met 'n aankondiging dat Stratford se bestaande Shakespeare Memorial Theatre voortaan bekend sou staan as die Royal Shakespeare Theatre, en dat die geselskap wat in hierdie teater werksaam was die Royal Shakespeare Company sou heet. Peter Hall was die stigtende artistieke direkteur (1960—1968), en is opgevolg deur Trevor Nunn (1968—1986), Terry Hands (1978—1991) (Nunn en Hands het vir ongeveer agt jaar lank saam die artistieke direkteurskap behartig), Adrian Noble (1991—2003), Michael Boyd (2003—2012), en Gregory Doran (2012—). Die periodes onder Hands en Noble se leierskap was 'n moeilike fase vir die geselskap, waarin 'n professionele assosiasie met die Barbican Sentrum in Londen stopgesit is met opeenlopende negatiewe finansiële gevolge.

Die geselskap se 50ste herdenkingsjaar is in 2011 gevier met uitvoerings van *Macbeth* en *The Merchant of Venice*, asook 'n hergekonstrueerde verlore toneelstuk genaamd *The History of Cardenio*. Tydens die kulturele olimpiade wat gepaard gegaan het met die Olimpiese Somerspele 2012 en die Paralimpiese Somerspele 2012 het die RSC 'n internasionale Shakespeare fees (die *World Shakespeare Festival*) vervaardig, met kunstenaars van regoor die wêreld wat teatervertonings van Shakespeare se werke op verskeie plekke in die Verkenigde Koninkryk opgevoer het. In 2013 het die RSC begin om lewende uitsendings van produksies internasionaal te versprei.

|  |  |
| --- | --- |
| Normdata Edit this at Wikidata | 
* BNF: cb120490740 (data)
* GND: 507789-8
* ISNI: 0000 0001 1034 3574
* LCCN: n81119193
* MusicBrainz: d2eed692-2fdd-4b16-9183-8d7b40cc5090
* NKC: kn20051018022
* SUDOC: 02871010X
* VIAF: 159099121
* WorldCat Identities: lccn-n81119193

 |
Die **Royal Opera House** is 'n operahuis en sentrum vir uitvoerende kunste in Covent Garden in Sentraal-Londen. Dikwels word na die groot gebou net as *Covent Garden* verwys aangesien die perseel voor die oprigting van die operahuis in 1732 as park gebruik is.

Die *Royal Opera House* is die tuiste van die koninklike opera- (*The Royal Opera*) en balletgeselskap (*The Royal Ballet*) asook 'n orkes, die *Orchestra of the Royal Opera House*. Die teater, wat oorspronklik as die *Theatre Royal* bekend gestaan het, het in die eerste honderd jaar van sy bestaan hoofsaaklik as skouburg gedien. In 1734 is die eerste balletopvoering aangebied, en 'n jaar later het Händel se eerste operaseisoen begin. Baie van die komponis se operas en oratoria is spesifiek geskryf om hier opgevoer te word, en so is ook die premières van Händel-werke in die teater gehou.

Die huidige operahuis is al die derde teater op die perseel nadat vroeëre geboue in 1808 en 1857 in verwoestende brande vernietig is. Die fasade, voorsaal en ouditorium dateer uit 1858, maar byna alle ander elemente van die huidige teaterkompleks is eers so onlangs soos die 1990's tydens uitgebreide restourasiewerk bygevoeg. Die operahuis bied sitplekke vir 2 256 toeskouers in vier rye met losies en balkonne en in die amfiteater-ry. Die proscenium is 12,2 m wyd en 14,8 m hoog.
Die **warmwaterbron by Caledon** in die Wes-Kaap is teenswoordig op die terrein van 'n hotel geleë.

Daar is sewe fonteine waarvan ses warm en vreemd genoeg een koue water lewer. Daagliks verskaf die warmbronne sowat 800 000 liter teen 49°C. Omdat dit ysterhoudend is, is die water bruin van kleur.

Hierdie bronne by Swartberg was reeds aan die inheemse bevolking bekend en het in die 1680’s onder die aandag van die VOC gekom. Dit was dan ook die eerste bron wat die Europese setlaars hier teëkom en deur hulle benut is. In 1708 het die Duitse reisiger Peter Kolbe en in 1710 kommissaris Govert Cnoll die bron besoek. Kort daarna is die vryburger Ferdinand Appel 'n stuk grond hier toegewys, op voorwaarde dat hy 'n huis bou vir mense wat die bad wil gebruik. In daardie tyd het die geneeskunde 'n sterk geloof gehad in die helende werking van warm bronwater, 'n geloof wat tot vroeg in die 20ste eeu voortbestaan het en daarom was die Caledon-bad ver buite die landsgrense bekend. Die VOC se hospitaal aan die Kaap het pasiёnte gereeld verwys na die VOC-herstelposte, die Zwartbergbad en die bronne by Malmesbury en The Baths by Citrusdal, om die warm mineraalryke water te drink en om daarin te bad. In die Bataafse bewindstydperk aan die Kaap het goew. Jan Willem Janssens sy besondere belangstelling in die bron getoon deur dr. J.F. Hӓssner aan te moedig om dit te koop. In 1902 het die maatskappy The Caledon Baths Ltd. onder voorsitterskap van die bekende sakeman William Spilhaus die eienaar geword.

Die dorp Caledon het langs die bron ontwikkel.

Bibliografie
------------

* Booyens, Bun: Bronwaters van genesing. Die tradisionele warmbron-waterkuur in ons volksgeneeskunde. Kaapstad: Tafelberg, vir die Raad vir Geesteswetenskaplike Navorsing, 1981. ISBN 0-624-01584-X
* Waring, Gerald A. en hersien deur Reginald R. Blankenship en Ray Bentall: Thermal springs of the United States and other countries - a summary. Washington: US Government Printing Office, 1965. (Geological Survey Professional Paper 492). Internet-aanlyn beskikbaar.

Koördinate: 34°13′32″S 19°26′14″O﻿ / ﻿34.225450°S 19.437152°O﻿ / -34.225450; 19.437152
**Meyhendi Zhann** was die skuilnaam van die dramaturg J.H. Meyer (1899- onbekend).

Lewe en werk
------------

Jan Hendrik Meyer is op 27 Junie 1899 op die plaas Platjiesdrift in die distrik Humansdorp gebore as een van sewentien kinders van Cornelius Meyer en Martha Maria Munro. Hy het agt broers en agt susters. Hier op die plaasskool ontvang hy sy eerste onderwys en gaan daarna na die dorpskool, waar hy matrikuleer. In 1918 tree hy tot die Staatsdiens toe. Hy word magistraat en bly op verskeie plekke in die land, waarna hy hom in Boshof in die Vrystaat vestig. Hy was getroud.

Skryfwerk
---------

Hy begin op ’n jong ouderdom om gedigte te skryf, wat hy voordra by die plaaslike debatsvereniging. Later skakel hy egter oor na die skryf van toneelstukke. Sy skrywersnaam, Meyhendi Zhann, het ontstaan na ’n rondskommeling van sy volle name en van.

*Wanneer plig moet swig* is ’n speurdrama waarin ’n speurder eindelik die moordenaar van sy oorlede vader opspoor, net om uit te vind dat dit die vader is van sy nuutste liefde. Die drama het volop aksie en onverwagte (en onwaarskynlike) wendings en is duidelik slegs daarop uit om te vermaak.

Die drama *Gedwarsboom* behandel die gevolge van ’n konflik na aanleiding van standverskil. Hy skryf verskeie ander ongepubliseerde dramas.

Publikasies
-----------

| Jaar | Publikasies |
| --- | --- |
| 1933 | *Wanneer plig moet swig* |
| 1935 | *Gedwarsboom* |

Bronnelys
---------

### Boeke

* Nienaber, P.J. *Hier is ons skrywers!* Afrikaanse Pers-Boekhandel Johannesburg Eerste uitgawe 1949
* Nienaber, P.J. et al. *Perspektief en Profiel*. Afrikaanse Pers-Boekhandel Johannesburg Derde hersiene uitgawe  1969
* Van Coller, H.P. (red.) *Perspektief en Profiel Deel I.* J.L. van Schaik-Uitgewers Pretoria Eerste uitgawe 1998

### Internet

* Wikitree:
Die California Club se klubhuis (links) in 538 South Flower Street in die middestad van Los Angeles
Die klubhuis is in die Neorenaissance-styl ontwerp (plaaslik bekend as *Italian Renaissance Revival*)
Die ***California Club***, wat op 24 September 1887 as 'n privaat vereniging vir leidende persoonlikhede uit alle lewenssfere in Los Angeles gevestig is, word onder die wêreld se mees prestigieuse sosiale klubs gereken. Volgens 'n ou segswyse vergader persone, wat Los Angeles bestuur, in die *Jonathan Club*, maar diegene, in wie se besit die stad is, is lede van die *California Club*. Tot 1987 was lidmaatskap beperk tot mans.

Die klubhuis met agt verdiepings in die middestad van Los Angeles, wat deur die bekende argitek Robert D. Farquhar (1872–1967) in die Neorenaissance-styl ontwerp en in 1930 op 'n perseel in die suide van die destyds groeiende sakedistrik voltooi is, is die vierde hoofkwartier wat vir die klub opgerig is. Een van die hoofdoelwitte was om vir sy lede geleentheid vir ontspanning te bied. Die *American Institute of Architects* (AIA) het aan Farquhar ter geleentheid van die voltooing van die klubgebou 'n ereprys vir sy ontwerp toegeken.

Dit is tans een van die bekendste historiese bakens in die Amerikaanse Weskusmetropol, met 'n waardevolle handvervaardigde meubilering, kosbare ingevoerde tekstiele en talle antikwiteite wat die ekslusiwiteit van sy lidmaatskap weerspieël. Farquhar, wat sy akademiese opleiding by die *Massachusetts Institute of Technology* en die *École des beaux-arts* in Parys ontvang het, het die klubgebou van 'n eetsaal met daklig voorsien wat destyds as een van die indrukwekkendste binneruimtes in die Verenigde State beskou is. Die klubgebou het daarnaas ook as hoofkwartier vir die *Sunset Club* gedien, 'n eetklub en debatsvereniging wat in 1895 gevestig is.

Die *California Club* word eweneens verbind met eersterangse kookkuns, met 'n kombuis wat deur een van die leidende Amerikaanse sjefs bestuur word, en 'n gesofistikeerde wynkelder. Die gebou is geleë naby Los Angeles se Openbare Biblioteek.
Die **gevlekte muisvoël** (*Colius striatus*) is 'n lid van die muisvoëlfamilie, wat slegs in Afrika aangetref word. Dit is die grootste eksemplaar van die spesie, sowel as die mees algemene. Hulle word gewoonlik in swerms van 12 of meer gesien en snags koek hulle saam, vermoedelik om hul liggaamshitte te behou. Broeityd is in die somer en die nes is 'n slordige kelk bestaande uit takkies wat in 'n boom of struik geplaas is. Drie of vier eiers word gelê.

Beskrywing
----------

'n Gevlekte muisvoël by *Birds of Eden* naby Knysna in Suid-Afrika
Afgeneem by Bwindi, Uganda
Die voël is sowat 35 cm lank en sy stert maak sowat die helfte van sy lengte uit. Dit weeg sowat 57 gram en het ’n prominente kuif. Sy naam kom van sy vaalbruin tot muisgrys kleur. Die snawel is swart bo-op en pienkerig aan die onderkant.

Hoewel die gevlekte muisvoël raserig kan wees, is hy nie bekend vir sy stem nie. Hulle het ’n *tsoe-tsoe*-roep terwyl hulle vlieg en ’n *tisk-tisk*-waarskuwingsroep.

Habitat
-------

Die voëls kom voor van Kameroen ooswaarts na Eritrea en Ethiopië, en suidwaarts deur Oos-Afrika tot in die suidelike dele van Suid-Afrika. Die meeste habitats is vir hulle geskik, buiten die reënwoude en baie droë gebiede. Hulle verkies oop bosveldstreke en kom algemeen voor in savannes en oop woudlande. Hulle word ook dikwels in stedelike gebiede in tuine en boorde gesien.

Ekologie
--------

Die gevlekte muisvoël is ’n vrugtevreter en leef hoofsaaklik van bessies en ander vrugte, blare, sade en nektar, en kies sy kos versigtig van gebied tot gebied.

Hulle is sosiale voëls wat saam eet en mekaar se vere versorg. Hulle volg mekaar dikwels van boom tot boom in ’n soort "volg-die-leier"-spel. Snags sit groepe van 20 of so elk dig opmekaar en op koue nagte kan hulle bewegingloos bly sit. Hulle word dan maklike prooi, maar hul getalle maak dikwels dat hulle veilig bly.

Broeigewoontes
--------------

Die voëls broei enige tyd van die jaar. Die neste is groot in vergelyking met die voël en onnet. Dit word gemaak van plant- en dieremateriaal en sluit soms papier of stukkies lap in. Die mannetjie en wyfie bou saam daaraan. Die wyfie lê van een tot sewe eiers, maar gewoonlik drie tot vier. Die klein voëltjies word deur albei geslagte versorg, en soms ook deur ouer voëls uit vorige broeisels. Die eiers broei ná 14 dae uit en die klein voëltjies verlaat die nes vir die eerste keer wanneer hulle 17 tot 18 dae oud is. Ná net meer as ’n maand begin hulle self kos soek.

Sien ook
--------

* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name
**Ezulwini-vallei** is 'n vallei in die noordweste van Eswatini in Suider-Afrika. Die vallei, ook bekend as 'The Valley of Heaven', strek ongeveer 30 kilometer en word in die ooste begrens deur die Mdzimba-heuwels. Die historiese hoofstad van Eswatini, Lobamba, is geleë in die vallei, ook bekend as die Royal Valley, 'n plek van baie legendes uit die Swazi-geskiedenis. Die hoofweg is die MR3-pad; sommige dele het vier bane. Die vallei strek tot by Kwaluseni. Die vallei bevat 'n aantal noemenswaardige natuurreservate en kenmerke, waaronder die Mlilwane Wildreservaat van 4500 hektaar, gestig in 1964, en die Royal Swazi Sun Hotel. Die vallei is tans besig om aansienlik te ontwikkel weens die groei in toerisme in Eswatini, met die bou van kasino's, kroeë, hotelle, winkels soos die Gables-winkelsentrum en ander verstedeliking. Die Ezulwini Handwerk-sentrum en die Swazi Nasionale Museum in Lobamba is ook opmerklik. Ten spyte van die stedelike ontwikkeling in die vallei, is daar steeds 'sagte' groen heuwels en wildsbokke wat in die welige grasvelde ondertoe wei.
In Afrikaans stem **om te** oor die algemeen konstant met Duitse infinitiefsinne ooreen. Die infinitief of onbepaalde wyse is 'n werkwoord wat nie volgens persoon of getal of tyd vervoeg is nie. Dit staan los daarvan. In Afrikaans word werkwoorde nog uiters selde vervoeg, maar dit is nie moeilik om 'n infinitief raak te sien nie. *Om te leer*, *om te eet*, *om te gee* is almal infinitiewe, wat presies is wat die Duitse *lernen*, *essen* en *schenken* beteken.

By die eerste onderstaande voorbeeld: *Lern*en is nie vervoeg nie (d.w.s. dit is nie soos *ich lerne, du lernst, er lernt, wir lernen, ihr lernt, sie lernen* volgens persoon en tyd verander nie) en is daarom 'n infinitief; en net om seker te maak die leser sien die infinitief in die sin raak (en verwar dit nie met die vervoeging van die werkwoord by *sie* en *wir* nie), word **"um zu"** toegevoeg. In Afrikaans het die "om te" oorgebly, sonder om die werkwoord van vorm te laat verander.

As voegwoord word die infinitiefkonstruksie deur **um** of **om** ingelei, **om** die doel van die voorafgaande handeling **te** verklaar of wat verwag word.

Soms bly die woordorde dieselfde:

Er ist nach Deutschland gefahren, *um* dort Deutsch *zu* lernen.
Hy het na Duitsland gery *om* daar Duits *te* leer.
Hy het na Duitsland gery *om* Duits daar *te* leer. (woordorde mag verander word om klem te lê op Duits)
Ander kere moet die werkwoord verskuif word:

Er ist noch zu krank, *um* schon alles essen *zu* dürfen. (Essen is hier nie vervoeg nie)
Hy is nog te siek *om* (nou) alles *te* mag/kan eet.
Soms moet die woordkeuse en woordorde verander:

Herr Müller hat die Uhr gekauft, *um* sie seiner Frau *zu* schenken.
Meneer Müller het die horlosie gekoop **om** dit vir sy vrou (as geskenk) **te** gee. /
Meneer Müller het die horlosie as geskenk vir sy vrou gekoop. (hier word die om/te inderdaad weggelaat)
'n Dubbele om kan soms verwarrend vir die leser wees waar die Afrikaanse uitdrukking onbekend is.

Ek sal later omgee (I will care later)
Gee jy om? (Do you mind? Do you care?)
Ek is nou te kwaad *om* om *te* gee. (I'm too angry now to care.)
Die woord "om" kan ook weggelaat word as nog opsies in dieselfde sin volg:

Iemand voorkeer **om** 'n guns **te** vra, 'n geselsie aan **te** knoop, geld **te** leen.

Bronne
------

* Schultz, D. & Griesbach, H. 1970. D 231, D232 um (zweck) ins: *Grammatik der deutschen Sprache*. 8. neubearbeitete Auflage. München: Hueber Verlag, S. 312.
* Van Schoor, J.L. 1983. Die om-te-infinitiefkonstruksie. In: *Die grammatika van Standaard-Afrikaans*. Johannesburg: Lex Patria Uitgewers, bl. 41 – 42. Hoflikheidswaarskuwing: 14,99 MG
**FC Dynamo Kijif** (Oekraïens: ФК Динамо Київ) is 'n Oekraïense sokkerklub in Kijif wat in die Premjer Liha (die hoogste Oekraïense sokkerafdeling) speel. Die span speel sy meeste tuiswedstryde in die Lobanovsky-stadion (kapasiteit: 17 000 toeskouers), maar sy belangrike wedstryde in die Olimpiese Stadion van Kijif, wat met 70 000 sitplekke 'n baie groter kapasiteit het.

*Dynamo* was in die tyd van die Sowjetunie die beste span in die Sowjet Top Liga gewees, met 13 kampioenskappe. Ook het die span as enige Sowjetklub Europese bekers gewen: twee keer die Bekerwenner-beker. Sedert die Oekraïne 'n eie kompetisie het, het *Dynamo* met ook 15 kampioenskappe die meeste titels en is die span by verre die gewildste span van die land. Slegs Sjachtar Donetsk is 'n mededinger in hierdie kompetisie.

Erelys
------

* **Kampioen van die Oekraïne (16)**

1993, 1994, 1995, 1996, 1997, 1998, 1999, 2000, 2001, 2003, 2004, 2007, 2009, 2015, 2016, 2021.
(naaswenner (11): 1992, 2002, 2005, 2006, 2008, 2010, 2011, 2012, 2017, 2018, 2019)
* **Kampioen van die Sowjetunie (13)**

1961, 1966,1967, 1968, 1971, 1974, 1975, 1977, 1980, 1981, 1985, 1986, 1990
(naaswenner (11): 1936, 1952, 1960, 1965, 1969, 1972, 1973, 1976, 1978, 1982, 1988)
* **Oekraïense Beker (12)**

1993, 1996, 1998, 1999, 2000, 2003, 2005, 2006, 2007, 2014, 2015, 2020.
(naaswenner (5): 2002, 2008, 2011,2017,2018)
* **Sowjet Beker (9)**

1954, 1964, 1966, 1974, 1978, 1982, 1985, 1987, 1990
(naaswenner (1): 1973)
* **Oekraïense Supercup (8)**

2004, 2006, 2007, 2009, 2011,2016, 2018, 2019)
(naaswenner (5): 2005, 2008, 2014, 2015, 2017)
* **Sowjet Supercup (3)**

1980, 1985, 1986
(naaswenner (2): 1977, 1987)
* **Bekerwenner-beker (2)**

1975, 1986
* **Europese Supercup (1)**

1975
(naaswenner (1): 1986)
* **GOS Beker (4)**

1996, 1997, 1998, 2002
(naaswenner (1): 1999)

Bekende sokkerspelers
---------------------

* Vlag van Sowjetunie Igor Belanov
* Vlag van Sowjetunie Oleg Blokhin
* Vlag van Oekraïne Andriy Sjevtsjenko

|  |  |
| --- | --- |
| Normdata Edit this at Wikidata | 
* GND: 10167706-6
* LCCN: no2002109085
* VIAF: 123004119
* WorldCat Identities: lccn-no2002109085

 |
**Francois Izak Janse van Rensburg** (1922 - 2015) was 'n akademikus en literêre kritikus. Van Rensburg was aanvanklik dosent aan die Universiteit van die Oranje-Vrystaat, waarna hy hoogleraar en hoof van die departement Afrikaans en Nederlands aan die Randse Afrikaanse Universiteit geword het. Hy het 'n reeks literêre artikels en opstelle gepubliseer.

Agtien van sy populêr letterkundige opstelle wat van 1961 tot 1962 in *Die Taalgenoot* verskyn het, is gebundel in *Die smal baan* (1963). Sy doktorale proefskrif, *Skering en inslag: 'n stilistiese analise van "Ballade van die bose"*, is in 1969 gepubliseer. In 1963 het hy ook ’n monografie oor die skrywer Uys Krige geskryf.

Van Rensburg het heelparty kritiese opstelle in die letterkundige tydskrif *Standpunte* gepubliseer. In 1975 het hy twee boeke oor N.P. van Wyk Louw se werk met die titels *Sublieme ambag en Swewende ewewig* gepubliseer. In letterkundige kringe is Van Rensburg bekend vir sy lang polemiek met die akademikus, literêre kritikus en skrywer Hendrik van der Merwe Scholtz oor beginsels in die literêre kritiek soos Scholtz en Hellinga dit in *Kreatiewe analise van taalgebruik* (1955) uiteengesit het.

Onder Van Rensburg se redaksie het ook *Oor skrywers en boeke* (1982) en *Oopgelate kring* (1982) verskyn.

Bronnelys
---------

* *Wêreldspektrum*, 1982, ISBN 0-908409-69-9, volume 28, bl. 21, 22
**Om** (luister (hulp·inligting), ook **aum**, in Devanagari geskryf as ॐ, in Chinees as 唵 en in Tibettaans as ༀ) is 'n mistiese en heilige lettergreep in die Indiese godsdienste, insluitend Hindoeïsme, Djainisme en Boeddhisme. Dit is in Sanskrit bekend as प्रणव *praṇava*, "om hard uit te spreek", of ओंकार *oṃkāra*, "*oṃ*-lettergreep".

Dit word as 'n lang genasaliseerde geronde halfgeslote agterklinker (IFA: /oːⁿ/) uitgespreek en aan die begin van die meeste Hindoegeskrifte geplaas as 'n heilige uitroep. Dit word uitgespreek aan die begin en einde van die voorlees van die Vedas of voor enige gebed of mantra. Die *Mandukya-Upanishad* is geheel en al gewy aan die verduideliking van die lettergreep. Dit word beskou as bestaande uit drie foneme , *a*, *u* en *m*, wat die drie beginsels van die skepping of die Hindoetriade die Trimurti verteenwoordig.

Die naam *omkara* word beskou as 'n naam van God in die Hindoe-herlewingsbeweging Arya Samaj. Op soortgelyke wyse word *om*, wat *onkar* genoem word in Panjabi, in Sikhisme aangetref as 'n simbool van God. Dit onderstreep byna altyd God se singulariteit, uitgedruk as *Ek Onkar* ("Een Omkara" of "Die Aum is Een"), wat daarop dui dat die veelvoudigheid van die bestaan gesimboliseer in die *aum*-lettergreep in werklikheid in 'n enkelvoudige God gevind word.

* Om in verskeie skrifte
* Devanagari (Hindi, Nepalees, Marathi) en Gujarati Devanagari (Hindi, Nepalees, Marathi) en Gujarati
* Siddham 𑖅𑖼 Siddham 𑖅𑖼
* Oriya, Assamees en Bengaals Oriya, Assamees en Bengaals
* Tibettaans Tibettaans
* Grantha Grantha
* Tamil Tamil
* Kannada en Telugu Kannada en Telugu
* Malayalam Malayalam
* Djainisme-simbool Djainisme-simbool
* Balinees Balinees
* Javaans Javaans
* Chinees Chinees
**Roelof Petrus (Roelf) Meyer** (gebore 16 Julie 1947, Port Elizabeth) is 'n Suid-Afrikaanse politikus.

Hy matrikuleer in 1964 in Ficksburg en voltooi sy BComm (1968) en LLB (1971) aan die Universiteit van die Vrystaat. Daarna praktiseer hy as prokureur in Pretoria en Johannesburg. In 1979 begin sy politieke loopbaan as Lid van die Volksraad. Hy dien as adjunkminister van Wet en Orde en Konstitusionele Ontwikkeling (1968 – 1991) en later as Minister van Verdediging (1991 – 1992), Konstitusionele Ontwikkeling en Kommunikasie (1992 – 1994) en Konstitusionele Ontwikkeling en Provinsiale Sake (1994 – 1996).

As die hoofonderhandelaar van die Nasionale Partyregering was hy nou betrokke by die onderhandelinge vir 'n demokratiese Suid-Afrika (Veelparty Onderhandelingsforum) in 1993 na die mislukking van KODESA. In hierdie hoedanigheid het hy tesame met Cyril Ramaphosa, wat die hoofonderhandelaar van die African National Congress was, die einde van apartheid verwesenlik deur vreedsame onderhandelinge. Hy het ook nou geskakel met dr. Niël Barnard, die Nasionale Intelligensiediens se destydse hoof, wat 'n sterk ondersteuner van 'n onderhandelde skikking vir Suid-Afrika was. Met die afsluiting van die onderhandelinge in November 1993, word hy die regering se hoofverteenwoordiger op die Uitvoerende Oorgangsraad.

Hierdie onderhandelinge het gelei tot die eerste demokratiese verkiesing in Suid-Afrika in April 1994. Na die verkiesing bly hy in die portefeulje van Konstitusionele Ontwikkeling en Provinsiale Sake in die Kabinet van Nelson Mandela.

Sy ouer broer, Anton "Tobie" Meyer, was Adjunkminister van Landbou en Landsake in hierdie regering. Weereens het hy met Cyril Ramaphosa, die voorsitter van die Konstitusionele Vergadering, saamgewerk.

Hy is tans 'n besigheidsman en dien as konsultant vir vredesprosesse. In hierdie hoedanigheid is of was hy betrokke by baie lande oor die wêreld heen – Noord-Ierland, Sri Lanka, Rwanda, Kosovo en Bolivië sowel as die Baskiese gebied en die Midde-Ooste. Hy dien op die Strategiese Komitee van die projek oor Tye van Transisie in New York. Hy was ook die voorsitter van die Tip O’Neil Vredesstudies by die Universiteit van Ulster in Noord-Ierland in 2001.

|  |  |
| --- | --- |
| Normdata Edit this at Wikidata | 
* ISNI: 0000 0003 8587 6505
* LCCN: no00059388
* NTA: 317804928
* VIAF: 19226439
* WorldCat Identities: lccn-no00059388

 |
**Daljosafat** (ook **Dal Josafat** of **Dal van Josafat)** is 'n nywerheidsgebied in die vallei tussen Wellington en die Paarl geleë. Die meeste van die Paarl se nywerhede is hier gevestig. 'n Begraafplaas vir die Hugenote is hier aangelê. Die Afrikaanse taalstryder en eerste redakteur van *Di Patriot*, ds. Stephanus Jacobus du Toit is in 1847 hier gebore en sy broer die Hervormde predikant ds. C.W. du Toit vyf jaar vantevore. Talle van die Afrikaanse Patriotte is hier begrawe. 

Die naam kom uit die Bybel, en verwys na die oordeelsplek waarna in Joël 3:1-2 verwys word (1953-Vertaling):

> *1 Want kyk, in dié dae en in dié tyd wanneer Ek die lot van Juda en Jerusalem verander,* *2 sal Ek al die nasies versamel en hulle na die dal van Jósafat laat aftrek, om daar met hulle 'n strafgerig te hou ter wille van my volk en my erfdeel Israel wat hulle onder die nasies verstrooi het, en my land wat hulle verdeel het.*
> 
>

Sien ook
--------

* Kleinbosch-begraafplaas
* Lys van dorpe in Suid-Afrika

Bronne
------

* Raper, P.E. *Dictionary of South African Place Names*, Lowry Publishers, Johannesburg, 1987.
* 1953-vertaling van die *Bybel*

Koördinate: 33°41′58″S 19°00′58″O﻿ / ﻿33.69944°S 19.01611°O﻿ / -33.69944; 19.01611
Dit is 'n verkeersoortreding om enige liggaamsdeel by 'n bewegende voertuig op 'n openbare pad uit te steek
'n **Dakvink** is 'n motoris of passasier wat sy arm by die venster laat uithang en met sy hand aan die dak van die voertuig vashou. Hierdie wetsoortreding word gewoonlik gemotiveer:

* vir afkoeling as gevolg van die hoë lugtemperatuur (en die gebrek aan 'n (werkende) lugreëlaar binne die motor);
* om beter ewewig te kry tydens die bestuur van 'n voertuig; en
* om meer ontspanne te voel.

Suid-Afrikaanse wetgewing
-------------------------

|  |  |
| --- | --- |
|  | Onderstaande wetsinterpretasie kan verouderd of onvolledig wees. Geliewe 'n regskenner te raadpleeg. |

Die Nasionale Padverkeerswet 93 van 1996:

*308.* *Algemene pligte van die bestuurder of passasier van 'n voertuig op die openbare pad*:
(1) Geen persoon wat bestuur of 'n voertuig op die openbare pad het, sal-
(i) enige liggaamsdeel by 'n bewegende voertuig op so 'n pad laat uitsteek, behalwe om gemagtigde handseine te gebruik of indien hy of sy betrokke is by die nagaan, toets of parkering van so 'n voertuig nie;
(3) Geen passasier in 'n voertuig op 'n openbare pad sal enige liggaamsdeel by die voertuig laat uitsteek nie.

Bronne
------

* Handwoordeboek van die Afrikaanse Taal
* NATIONAL ROAD TRAFFIC ACT 93 OF 1996
* Dosent dok op oor elmboog buite bakkie
Deursnee van die aardkors (geel), met magma wat van die mantel af opstyg (rooi). Die kors kan relatief tot die pluim beweeg en ’n vulkaanopening skep.
’n **Warm kol** in geologie is ’n vulkaniese gebied wat vermoedelik geskep word deur mantelpluime, wat hipotetiese kolomme warm materiaal is wat van die grens tussen die aarde se mantel en kern, 3 000 km onder die aardoppervlak, af opstyg en warmer as die omliggende mantel is. Nes by middeloseaniese skeure, ondergaan die stygende mantelrots dekompressiesmelting, wat groot hoeveelhede magma voortbring. 

’n Warm kol se posisie op die aardoppervlak is onafhanklik van grense tussen tektoniese plate, en daarom kan warm kolle ’n ketting vulkane skep soos wat die plate bo hulle beweeg. Elke vulkaan word onaktief wanneer dit van die pluim af dryf, en nuwe vulkane word geskep waar die plaat oor die pluim beweeg. Die Hawaise Eilande het vermoedelik op so ’n manier gevorm. Die Yellowstone-kaldera is vermoedelik deel van die Noord-Amerikaanse Plaat wat op die oomblik bo die Yellowstone- warm kol lê.

’n Ander hipotese
-----------------

’n Alternatiewe hipotese oor die oorsprong van warm kolle is dat die mantelbron onder ’n warm kol nie abnormaal warm is nie, maar dat die kors daarbo ongewoon dun of swak is. Wanneer die aardkors dan rek, laat dit die passiewe styging van magma uit vlak dieptes toe.

Skakels
-------

* Wikimedia Commons het meer media in die kategorie Warm kol (geologie).

* Hierdie artikel is in sy geheel of gedeeltelik uit die Engelse Wikipedia vertaal.
***Hayat Şarkısı*** (Afrikaanse titel: *Roekelose Dade*) is 'n Turkse romantiese drama-televisiereeks, met Burcu Biricik, Birkan Sokullu, Tayanç Ayaydın, Ecem Özkaya, Ahmet Mümtaz Taylan en Seray Gözler in die hoofrolle. Dit het op 9 Februarie 2016 op Kanal D (Turkye) begin en op 6 Junie 2017 geëindig. In Suid-Afrika het die drama in Afrikaans as Roekelose Dade, op 18 Mei 2023 op E Extra begin. Die drama is die Turkse herverwerking van *Flames of Desire*.

Opsomming
---------

Gebore en getoë in Işıklar naby Mudanya, Bayram en sy enigste vriend Salih, wat sy bloedbroer was terwyl hy grootgeword het, betrek hul kinders Melek en Kerim op 'n jong ouderdom om 'n konflik tussen hulle op te los, en hulle woon in verskillende stede totdat die kinders grootword en die huweliksouderdom bereik.

Met twee kinders, vergeet Bayram nie sy belofte nie, al het hy sy besigheid in Istanbul ontwikkel waar hy met sy gesin gevestig en 'n groot fortuin gemaak het. Hy neem sy jong seun Kerim saam met hom op die dag wat hy aan die universiteit gegradueer het en klop aan die deur van Salih, wat saam met sy twee dogters, Hülya en Melek in Işıklar Village woon. Salih is ook lojaal aan sy belofte en hulle finaliseer die troubesluit van die kinders met die koms van Bayram. Die kinders van beide gesinne het egter oor die afgelope jare 'n eie lewe gevestig en na verskillende liefdes en doelwitte gedraai. Alhoewel jongmense besluite oor hierdie verpligte huwelik onder mekaar neem en ontspan met die oplossings wat hulle vind; is Hulya se planne, wat hulle glad nie in ag geneem het nie, reeds in werking gestel.

Rolverdeling
------------

* Burcu Biricik as Hülya Çamoğlu Cevher
* Birkan Sokullu as Kerim Cevher
* Tayanç Ayaydın as Hüseyin Cevher
* Ecem Özkaya as Melek Çamoğlu Cevher
* Ahmet Mümtaz Taylan as Bayram Cevher
* Seray Gözler as Süheyla Cevher
* Deniz Hamzaoğlu as Kaya
* Pelin Öztekin as Zeynep Namıkoğlu
* Olgun Toker as Mahir Duru
* Almila Bağrıaçık as Filiz Namlı
* Aydan Taş as Nilay
* Recep Güneysu as Cem Darende
* Ahmet Melih Yılmaz as Cambaz
**Iwan V Aleksejewitsj** (Russies: Иван V Алексеевич) (Moskou, 27 Augustus 1666 – Moskou, 29 Januarie 1696) was van 25 Junie 1682 tot met sy dood mede-tsaar van Rusland saam met sy jonger halfbroer Pieter die Grote. Hy was die elfde kind van Aleksei van Rusland en Maria Miloslafskaja.

Lewe
----

Iwan is geestelik en liggaamlik gestrem en ná die dood van Fjodor III wil die familie van Aleksei se tweede vrou, Natalia Narisjkina, hê haar seun, Pieter (later Pieter die Grote), moet tsaar word. Die Narisjkins se vyande versprei gerugte dat hulle Iwan laat vermoor het en dit lei tot die Moskou-opstand van 1682. Die opstand word eers beëindig toe Iwan se familie hom vir die woedende skare wys.

Op 25 Junie van daardie jaar word hy mede-tsaar saam met Pieter die Grote, met hul suster Sofia as regentes. In 1689 probeer Sofia, wat besef sy is besig om mag te verloor, nog ’n opstand ontlok deur gerugte te versprei dat die Narisjkins Iwan se kroon vernietig het en sy kamer aan die brand wil steek. Iwan se onderwyser, prins Prozorofsky, oorreed hom egter om sy broer te ondersteun.

Huwelik en kinders
------------------

Iwan was sedert 1684 getroud met Praskowja Fjodorowna Saltikowa (1664-1723). Hulle het vyf dogters gehad, onder andere keiserin Anna:

* Maria (1689-1692)
* Theodosia (1690-1691)
* Katharina (1692-1733), getroud met Karel Leopold van Mecklenburg-Schwerin
* Anna (1693-1740), hertogin van Koerland, keiserin van Rusland, getroud met Frederik Willem Kettler
* Praskowja (1694-1731), getroud met Iwan Dimitrijef-Mamonof

Laaste jare en dood
-------------------

In die laaste dekade van sy lewe is Iwan heeltemal deur die meer energieke Pieter I oorskadu. Hy het die meeste van die tyd saam met sy vrou deurgebring en heeldag gebid en gevas. Toe hy 27 was, is hy deur buitelandse ambassadeurs beskryf as seniel, verlam en feitlik blind. Hy is twee jaar later dood en in die Katedraal van die Aartsengel op Katedraalplein in Moskou begrawe. 

| * l
* b
* w
Tsare en keisers van Rusland |
| --- |
| Tsare | 
* Iwan IV (Iwan die Verskriklike)
* Fjodor I
* Boris Godoenof
* Fjodor II
* Vals Dmitri I
* Vals Dmitri II
* Wasili IV
* Michail
* Aleksei
* Fjodor III
* Sofia Aleksejewna (regent)
* Iwan V saam met Pieter I

 |
| Keisers | 
* Pieter I (Pieter die Grote)
* Katharina I
* Pieter II
* Anna
* Iwan VI
* Elisabeth
* Pieter III
* Katharina II (Katharina die Grote)
* Paul
* Aleksander I
* Nikolaas I
* Aleksander II
* Aleksander III
* Nikolaas II

 |

|  |  |
| --- | --- |
| Normdata Edit this at Wikidata | 
* GND: 121892921
* ISNI: 0000 0001 0904 9220
* LCCN: n88261238
* VIAF: 267655264
* WorldCat Identities: lccn-n88261238

 |
'n Deels swenkbare aktuator op 'n vlinderklep
'n **Aktueerder** is 'n toestel wat invloed op sy omgewing kan uitoefen.

Kunsmatige intelligensie
------------------------

'n **Aktueerder** in kunsmatige intelligensie is die meganisme waardeur 'n agent op 'n omgewing inwerk. Die agent kan óf 'n kunsmatig-intelligente agent wees of enige ander outonome wese (mens, dier, en so meer)

'n Meganisme wat iets in 'n outonome aksie omskep, word 'n aktueerder genoem.

Voorbeelde van aktueerders van verskeie agente sluit in:

* Aktueerder: mens – Agente: arms, hande, vingers, bene
* Aktueerder: onderdeeluitsoekrobot – Agente: vatmeganisme, bewegende onderdele. Voorbeelde sluit solenoïdes en stemspoelaktueerders in.

Ingenieurswese
--------------

In **ingenieurswese** is **aktueerders** 'n onderafdeling van **omsetters**. 'n Omsetter is apparaat wat 'n intreesein (hoofsaaklik 'n elektriese sein) na beweging omskakel. Elektriese motors, pneumatiese aktueerders, hidroliese suiers, releës, kam-aandrywers, piëzo-elektriese aktueerders, termiese koppels, digitale mikrospieëlapparate en elektroaktiewe polimere is 'n paar voorbeelde van sulke aktueerders.

Motors word meestal gebruik wanneer sirkulêre beweging benodig word, maar kan ook vir lineêre toepassings gebruik word, deur omskakeling van sirkulêre na lineêre beweging te bewerkstellig met 'n bout- en skroefomsetter. Daarteenoor is sekere aktueerders intrinsiek lineêr, soos piëzo-elektriese aktueerders.

In virtuele instrumentasie is aktueerders en sensore die hardewarekomplemente van virtuele instrumente. Rekenaarprogramme van virtuele instrumente gebruik aktueerders om op objekte van die egte wêreld in te werk.

Bron
----

|  |  |
| --- | --- |
|  | Wikimedia Commons bevat media in verband met ***Actuators***. |

* Vertaal vanuit en:Actuators

|  |  |
| --- | --- |
| Normdata Edit this at Wikidata | 
* GND: 4198914-4
* NDL: 00576265
* NKC: ph311244

 |
Die **Þjórsá** (Yslands: *Stierrivier*) is met sy lengte van 230 kilometers die langste rivier van Ysland en stroom in 'n suidelike rigting na die Atlantiese Oseaan.

Die oorsprong van die Þjórsá is geleë by die Hofsjökull-gletser. Die Þjórsá loop langs die historiese boerdery Stöng en vloei iewat verder stroomaf saam met die Tungnaá. Verder suidwaarts lê die eiland Árnes in die breë rivier. Dan bereik die rivier uiteindelik die hringvegur ("die Ringpad oftewel Roete 1"), waar die hoofweg tussen Selfoss en Hella oor die rivierbrug loop. 

In die Þjórsá word twee waterkragsentrales gevind: Búrfellsvirkjun vlak by die vulkaan Hekla, en die Sultartangavirkjun. Die Búðarhálsvirkjun is in aanbou, en op die tekenbord is twee ander: die Núpsvirkjun en die Urriðafossvirkjun.

In die Þjórsá is verskillende aantreklike watervalle. Vanaf die oorsprong stroomaf is onder meer die Kjálkaversfoss, Dynkur, Gljúfurleitarfoss, Tröllkonuhlaup, Þjófafoss, Minna-Núps flúðir, Búðafoss en die Hestfoss. Die laaste waterval Urriðafoss (*Salmwaterval*) word stroomaf van die hringvegur gevind.
**Akute hepatiese porfirie** is 'n tipe lewersiekte.

Dit is oorerflik en word van een generasie tot 'n volgende oorgedra, maar slegs sowat 10% van lyers presenteer met simptome. In sommige gevalle kan die andersins statiese siekte deur steroïde, dwelms, 'n infeksie of uithongering geaktiveer word,

Simptome
--------

* Simptome presenteer rondom puberteit en sluit maagpyn, naarheid, vomering en abnormale sensasies in.
* Met verloop van tyd vererger die maagpyn gewoonlik, maar niks kan gewoonlik fout met die maag gevind word tydens ondersoeke nie.
* In gevorderde gevalle kan senuwee pyn, lamheid en persoonlikheidsveranderings voorkom.
* Urine word donker pers en dan bruin as dit staan

Komplikasies
------------

Komplikasies sluit die volgende in:

* Lewerskade
* Lewerversaking
* Lewerkanker
* Senuwee skade en verlamming

Diagnose
--------

Akute hepatiese porfirie word deur 'n bloedtoets gediagnoseer.

Behandeling
-----------

Genetiese berading word gewoonlik deel van die behandelingsprosedure asook die verduideliking van voorkomingsfaktore. Stres, kits diëte, alkohol en sekere medikasies moet vermy word. Verder word die lyers behandel met gevorderde medikasie. Die siekte kan nie genees word nie, maar wel beheer word onder noukeurige mediese behandeling. Indien asemhalingsspiere aangetas word deur die siekte, kan pasiënte weens asemtekort sterf.
**Toegepaste wiskunde** is die toepassing van wiskundige metodes deur verskillende velde soos fisika, ingenieurswese, geneeskunde, biologie, finansies, besigheid, rekenaarwetenskap en nywerheid. Toegepaste wiskunde is dus 'n kombinasie van wiskundige wetenskap en gespesialiseerde kennis. Die term "toegepaste wiskunde" beskryf ook die professionele spesialiteit waarin wiskundiges aan praktiese probleme werk deur wiskundige modelle te formuleer en te bestudeer.

Die term dui op die professionele aktiwiteit van wetenskaplikes wat poog om wetenskap of tegnologie te bevorder deur die bekendstelling van wiskundige tegnieke. Dit is dus nie 'n tak van wiskunde nie, maar eerder 'n visie van die rol van wiskunde in die samelewing. Gevolglik impliseer hierdie term soms 'n implisiete waarde-oordeel.

Innovasie lê dikwels in die eerste toepassing van 'n bestaande wiskundige tegniek in 'n bestaande wetenskap, eerder as in die uitvind van nuwe wiskundige metodes per se.

Daarteenoor word die ewe dubbelsinnige term suiwer wiskunde dikwels gebruik.

Daar kan geargumenteer word dat om sinvol te wees, 'n wiskundige se aktiwiteit terselfdertyd suiwer (dit is presies) moet wees en toepaslik in 'n ander konteks as die oorspronklike een (anders is daar min behoefte aan abstraksie). Die byvoeglike naamwoord wat hier toegepas word, word egter gewoonlik enger geïnterpreteer as "direk, uitdruklik, en onmiddellik verder as wiskunde en die natuurwetenskappe toegepas". As sodanig is die term nou verwant aan "toegepaste wetenskappe" as 'n sinoniem vir die ingenieurswetenskappe.

Baie universiteite het aparte departemente vir suiwer en toegepaste wiskunde. Weens die dubbelsinnigheid van die terminologie verskil die grens van jurisdiksie redelik wyd.

### Voorbeelde van aktiwiteite wat onbetwisbaar tot Toegepaste wiskunde behoort

* Statistiese metodes in die sosiale wetenskappe
* Wiskundige risiko-analise vir versekeringsportefeuljes;
* Wiskundige modelle vir argitektuur en hidrouliese ingenieurswese.

### Voorbeelde van aktiwiteite wat, hoewel dit nuttige toepassings buite wiskunde het, dikwels by die Departement (Suiwer) Wiskunde beoefen word

* Getalteorie
* Gewone (analitiese) en algebraïese topologie
* Meetteorie en funksionele analise.

Geskiedenis
-----------

Histories gesproke was toegepaste wiskunde hoofsaaklik gebaseer op toegepaste analise, veral differensiaalvergelykings, benaderingsteorie en toegepaste waarskynlikheid. Hierdie areas van wiskunde was nou gekoppel aan die ontwikkeling van Newtoniaanse fisika, en die onderskeid tussen wiskundiges en fisici was inderdaad eers in die middel van die 19de eeu meer duidelik. 

Tot die begin van die 20ste eeu, is vakke soos klassieke meganika voortdurend onder toesig gehou deur beide fisika- en wiskundedepartemente by universiteite en, met betrekking tot vloeimeganika, word dit steeds deur toegepaste wiskunde-departemente onderhou, hoewel dit 'n duideliker verband met fisika het.
Die presessiebeweging van die Aarde. Die Aarde roteer (wit pyle) een keer per dag om sy rotasie-as (rooi). Hierdie as roteer self stadigaan (wit sirkel) en voltooi een kringloop elke sowat 26 000 jaar.
Die presessie-siklus van byna 26 000 jaar soos gesien vanaf ’n punt naby die Aarde. Die huidige noordelike poolster is Polaris (bo). Oor sowat 8 000 jaar sal dit die helder ster Deneb (links) wees, en oor sowat 12 000 jaar Vega (middel links). (Die Aarde se rotasie is nie volgens skaal nie.)
**Aksiale presessie**, meestal net **presessie** genoem, is ’n stadige en onafgebroke verandering in die oriëntasie van ’n hemelliggaam se rotasie-as wat deur swaartekrag veroorsaak word. Dit verwys veral na die geleidelike verskuiwing in die oriëntasie van die Aarde se rotasie-as, wat soos dié van ’n slingerende tol verskuif en ’n kringloop in sowat 26 000 jaar voltooi. So ’n tydperk word in die sterrekunde ’n "Groot Jaar" genoem.

Uitwerking
----------

Die presessie van die Aarde se as het ’n paar waarneembare uitwerkings. Een daarvan is dat dit lyk of die posisie van die noordelike en die suidelike hemelpool in sirkels beweeg teen die agtergrond van "vaste" sterre. (Die hemelpole is die Aarde se pole wat tot in die ruimte verleng word; dit roteer dus saam met die Aarde se pole.) So ’n sirkel neem 25 772 jaar om te voltooi.

Hoewel die huidige noordelike poolster dus Polaris is, sal dit mettertyd verander en ander sterre sal die noordelike poolster word. Daar is nie tans ’n duidelike suidelike poolster nie, maar mettertyd sal presessie tot gevolg hê dat daar ook aan die suidelike sterrehemel ’n poolster is.

Saam met die hemelpole skuif die skynbare oriëntasie van die hele sterrehemel, soos gesien van ’n spesifieke punt op Aarde. Die koördinate van hemelliggame verander dus voortdurend. Daarom hou ’n voorwerp se lugkoördinate verband met die jaar van waarneming. Sterrekundiges dui die koördinate aan met verwysing na ’n spesifieke jaar, bekend as ’n epog. Koördinate van verskillende epogs moet wiskundig aangepas word met betrekking tot mekaar, of om ooreen te stem met ’n standaard-epog. Die huidige standaard-epog is J2000, wat staan vir 1 Januarie 2000 om 12:00 UTC.

Kyk ook
-------

* Skroefdraad (Waarom sommige skroewe/boute geneig is om los te draai by roterende masjiene)
*Vir ’n artikel oor die oblast met dieselfde naam, sien Toela-oblast.*

| **Toela**
Тула |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** | Vlag van Rusland Rusland |
|  **Federale distrik** | Sentraal-Rusland |
|  **Oblast** | Toela-oblast |
|  **Koördinate** | 54°12′N 37°37′O﻿ / ﻿54.200°N 37.617°O﻿ / 54.200; 37.617 |
|  **Stigting (eerste verwysing)** | 1146 |
|  **Stadstatus** | 1146 |
|  **Oppervlakte:** |   |
|  - Totaal | 145,2 vk km |
|  **Hoogte bo seevlak** | 170 m |
|
|
|  **Bevolking:** |   |
|  - Totaal (2014) | 490 508 |
|  - Bevolkingsdigtheid | 3 541/vk km |
|  **Tydsone** | UTC +4 |
|
|  **Klimaat** |   |
|  - Tipe | Kontinentaal-gematig |
|  - Gemiddelde jaarlikse temperatuur | 5,2 °C |
|  - Gem. temp. Januarie/Julie | -9,3 / 18,4 °C |
|  - Gemiddelde jaarlikse neerslae | 601 mm |
|  **Burgemeester** | Jewgeni Awilof |
|  **Amptelike Webwerf** |  |
|

**Toela** (Russies: Ту́ла) is die hoofstad van die Toela-oblast in die Russiese federale distrik Sentraal-Rusland. Die stad, wat sowat 200 km suid van Moskou geleë is, was eeue lank een van die belangrikste vestingstede in die Russiese Ryk. Die inwonertal is 490 508 (2014).

Die eerste geskiedkundige verwysing na Toela dateer uit 1146 – die stad is dus een jaar ouer as Moskou. Sy naam is afgelei van die klein rivier Toelitsa wat in die stadsgebied met die groter Oepa saamvloei.

Toela word nie amptelik by die Goue Ring van Rusland, 'n aantal histories belangrike nedersettings rondom die hoofstad, gereken nie. Maar dit het nogtans lankal in een van die gewildste toeristebestemmings in die land ontwikkel. Die stad is onder meer bekend vir sy vroeë 16de-eeuse kremlin (fort), samowars (tradisionele Russiese teeketels) en heuningkoeke (Russies: *prjaniki*).

Die afgelope 300 jaar word die naam Toela ook met wapenfabrieke verbind. Die nyweraarsgesin Demidof, invloedryke oligarge in die tyd van tsaar Pieter die Grote, het groot ystergieterye in Toela laat oprig wat die historiese voorlopers van 'n hele reeks wapenfabrieke sou word en die Russiese leër van gewere en kanonne voorsien het.
Germaanse þing (GE 193)
'n **Þing** (uitspraak: θiŋ; letterlik "ding" of "saak") was 'n tipe volksvergadering in Germaanse en sommige Keltiese samelewings waar vryburgers en regsprekers ontmoet het om sake van plaaslike regering te bespreek. 'n Bekende voorbeeld is die Yslandse parlement, die Alþingi, wat uit hierdie tipe volksvergadering ontstaan het.

Etimologie
----------

Die woord *þing* soos dit in Oudnoors, Oudfries en Oudengels die betekenis van "vergadering" gehad het, het dieselfde etimologiese oorsprong as die woorde *thing* (Engels), *Ding* (Duits), *ding* (Afrikaans en Nederlands), en *ting* (Deens, Noors, en Sweeds) wat vandag "voorwerp" beteken. Hierdie oorsprong is die Oergermaanse *þingą* ("vergadering").

Die ewolusie van die woord *þing* se betekenis van "vergadering" tot "voorwerp" kan vergelyk word met dié van die Latynse *causa* ("dagvaarding") tot *chose* (Frans), *cosa* (Spaans, Italiaans, en Katalaans), en *coisa* (Portugees), wat almal "voorwerp" of "ding" beteken.

Verder kan die verband wat die woord *þing* tussen "vergadering" en "voorwerp" het, ook vergelyk word met die woord *saak* (Afrikaans), *zaak* (Nederlands), *Sache* (Duits), *sak* (Noors), en *sag* (Deens) wat almal beide 'n "affêre" en 'n "voorwerp" kan beteken.

*Þing* beteken parlement in Yslands.

Sien ook
--------

* Alþingi
Die **blomkoolganna** (*Caroxylon tuberculatum* Moq.) is 'n struik wat inheems in aan Botswana, Namibië en Suid-Afrika. Dit kom die Vrystaat en die drie Kaapprovinsies voor, veral in die Droë Karoo. Dit is op die SANBI-rooilys as *veilig* gelys.

Hierdie spesie is kenmerkend aan die veldtipe van die Droë Karoo, wat *blomkoolgannaveld* genoem word. Dit word hier as die klimaksplantegroei beskou. In blomkoolgannaveld kom veral die grasse *Stipagrostis ciliata* en *S. obtusa* voor. Ander struikies wat hier volop aangetref word is *Aptosimum spinescens*, *Dicoma capensis*, *Eriocephalus spinescens*, *Hermania spinosa*, *Lycium oxycladum*, *Nestleria humilis*, *Pentzia spinescens*, *Pteronia glomerata*, *Rhigozum trichotomum*, *Ruschia ferox*, *Salsola glabrescens* en *Zygophyllum microphyllum*. Hier kom ook *Geigeria ornativa* voor.

Landbou
-------

|  | EIW | SWIW | LnregWIW |
| --- | --- | --- | --- |
| Weidingsindekswaarde | 7 | 6.9 | 3.5 |

Oor die algemeen is *Salsola (Caroxylon)*-beweiding goed, maar die spesie *Salsola tuberculata* var. *tomentosa*, wat soms as 'n eie spesie *S. tuberculatiformis* gesien word, kan grootlamsiekte veroorsaak, wat die lengte van die dratyd verleng en tot moeilike bevallings lei. Boesmans het tee daarvan gemaak as voorbehoedmiddel en dié werking is in rotte aangetoon.
Die **Gestreepte seekastaiing** (*Echinothrix calamaris*) is 'n seekastaiing wat in die westelike Stille Oseaan asook die Indiese Oseaan voorkom, meer spesifiek, die Rooisee en die kus van Oos-Afrika tot by die noorde van KwaZulu-Natal. Die kastaiing word tot 50 mm groot.

'n Kenmerk van die kastaiing is dat dit oor twee soorte stekels beskik. Die een soort is lank, dik en hol met wit en swart bande op terwyl die tweede soort kort en wit is; meer soos naalde. Die anale sak het kenmerkende wit kolletjies op. Hulle word gevind in strandmere en rotsriwwe in water wat tot 30 m diep is. Hulle skuil gewoonlik in rotsskeure of onder rotse gedurende die dag en kom uit in die nag. Hulle vreet oor die algemeen alge maar soms ook ongewerweldes.

Aanraking met die kort stekels is baie seer en brand. Klein kardinaalvissies skuil soms in die stekels.

Galery
------

* Die mees algemeenste vormDie mees algemeenste vorm
* Die twee tipe stekels verskilDie twee tipe stekels verskil
* The 5-fold symmetry and blue iridophores are obvious on this pictureThe 5-fold symmetry and blue iridophores are obvious on this picture
* Spesie met wit primêre stekels.Spesie met wit primêre stekels.
* Donkerder kleurDonkerder kleur

Bron
----

* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 ISBN 978-1-77584-018-3